A BIZOTTSÁG 2185/2004/EK RENDELETE
(2004. december 17.)
2005-re vonatkozóan a 3448/93/EK tanácsi rendelet hatálya alá tartozó mezőgazdasági termékek feldolgozásával előállított, Norvégiából származó egyes áruknak az Európai Közösségbe való behozatalára alkalmazandó vámkontingens megnyitásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági termékek feldolgozásával előállított egyes árucikkekre alkalmazandó kereskedelmi szabályokról szóló, 1993. december 6-i 3448/93/EK tanácsi rendeletre (1) és különösen annak 7. cikke (2) bekezdésére,
tekintettel az egyrészről az Európai Közösség, másrészről a Norvég Királyság között az Európai Gazdasági Közösség és a Norvég Királyság közötti kétoldalú szabadkereskedelmi megállapodás 2. jegyzőkönyvéről szóló, levélváltás formájában létrejött megállapodás megkötéséről szóló, 2004. október 25-i 2004/859/EK tanácsi határozatra (2) és különösen annak 3. cikkére,
mivel:
(1)
Egyrészről az Európai Gazdasági Közösség és a Norvég Királyság közötti kétoldalú szabadkereskedelmi megállapodás (3) 2. jegyzőkönyve, másrészről az EGT-megállapodás 3. jegyzőkönyve (4) megállapítja a Szerződő Felek közti kereskedelmi szabályokat egyes mezőgazdasági, illetve feldolgozott mezőgazdasági termékekre vonatkozóan.
(2)
Az EGT-megállapodás 3. jegyzőkönyve, amelyet a legutóbb az EGT-Vegyesbizottságnak az EGT-megállapodás 3. jegyzőkönyvét a megállapodás 8. cikke (3) bekezdése b) albekezdésében említett termékek tekintetében módosító 138/2004 határozata (5) módosított, nulla százalékos vámtételt ír elő a 2202 10 00 KN-kód (víz, beleértve a természetes vagy mesterséges ásványvizet és szénsavas vizet is, cukor vagy más édesítőanyag hozzáadásával vagy ízesítve) és az ex 2202 90 10 KN-kód (más, cukrot [szacharózt vagy invertcukrot] tartalmazó alkoholmentes ital) alá tartozó árucikkekre.
(3)
A 2004/859/EK tanácsi határozattal jóváhagyott, egyrészről az Európai Közösség, másrészről a Norvég Királyság között az Európai Gazdasági Közösség és a Norvég Királyság közötti kétoldalú szabadkereskedelmi megállapodás 2. jegyzőkönyvéről szóló, levélváltás formájában létrejött megállapodás a nullaszázalékos vámtételt Norvégia számára ideiglenesen felfüggesztette. Az ezen megállapodás IV. pontja értelmében a 2202 10 00 KN-kód (víz, beleértve a természetes vagy mesterséges ásványvizet és szénsavas vizet is, cukor vagy más édesítőanyag hozzáadásával vagy ízesítve) és az ex 2202 90 10 KN-kód (más, cukrot [szacharózt vagy invertcukrot] tartalmazó alkoholmentes ital) alá tartozó, Norvégiából származó árucikkek vámmentes importja csak a nullaszázalékos vámtételű vámkontingens határain belül engedélyezett.
(4)
Következésképpen szükség van e vámkontingensnek a megnyitására a 2005. évre vonatkozóan.
(5)
A kontingens létrehozásának megkönnyítésére, és - a piaci szereplők érdekében - a kontingens megfelelő kezelésének biztosítása végett a kontingensen belüli vámmentességet ideiglenesen a norvég hatóságok által kiadott igazolás közösségi vámhatóságoknak való bemutatása feltételéhez kell kötni.
(6)
A e rendeletben előírt intézkedések összhangban vannak az I. mellékletben fel nem sorolt, feldolgozott termékek kereskedelmére vonatkozó horizontális kérdések irányítóbizottságának véleményével,
ELFOGADTA EZT A RENDELETET:
1. cikk
(1) 2005. január 1-től december 31-ig megnyitják az I. mellékletben előírt közösségi vámkontingenst a Norvégiából származó, ezen mellékletben felsorolt termékekre, az ott leírt feltételekkel.
(2) Az e megállapodás szerinti kölcsönösen alkalmazandó származási szabályok az Európai Gazdasági Közösség és a Norvég Királyság közötti kétoldalú szabadkereskedelmi megállapodás 3. jegyzőkönyvében előírtaknak felelnek meg.
(3) Az I. mellékletben meghatározott kontingensen belüli vámmentességet a II. melléklet szerinti, a norvég hatóságok által a Közösség egyik hivatalos nyelvén kiadott igazolás közösségi vámhatóságoknak való bemutatása feltételével lehet igénybe venni.
(4) A kontingenst meghaladó mennyiségek importjára, vagy a (3) bekezdésben említett igazolás be nem mutatása esetén literenként 0,047 euro vámtételt kell alkalmazni.
2. cikk
A Bizottság az 1. cikk (1) bekezdésében említett közösségi vámkontingenst a 2454/93/EGK rendelet 308a., 308b. és 308c. cikkének megfelelően kezeli.
3. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
A határozat 2005. január 1-jétől alkalmazandó.
Ez a rendelet egészében kötelező és közvetlenül alkalmazandó valamennyi tagállamban.
Kelt Brüsszelben, 2004. december 17-én.